**ПОКРАЈИНСКА СКУПШТИНСКА ОДЛУКА**

**О ПРАВУ НА СУФИНАНСИРАЊЕ ТРОШКОВА ЗА БИОМЕДИЦИНСКИ ПОТПОМОГНУТО ОПЛОЂЕЊЕ ЗА ДРУГО, ТРЕЋЕ И СВАКО НАРЕДНО ДЕТЕ**

(„Сл. лист АП Војводине“, бр: 42/14)

**Члан 1.**

Овом Одлуком утврђују се услови и начин за остваривање права на суфинансирање трошкова за биомедицински потпомогнуто оплођење (у даљем тексту- БМПО) за друго, треће и свако наредно дете.

**Члан 2.**

Право на суфинансирање трошкова за БМПО за друго, треће и свако наредно дете може да оствари породица (парови) за услугу која се пружа у здравственим установама у којима Републички фонд за здравствено осигурање финансира програм БМПО и које имају дозволу Министарства здравља за обављање поступака БМПО.

Право из става 1. овог члана може да оствари породица (парови) брачни и ванбрачни партнери који имају најмање једно живо заједничко дете или дете које припада једном од партнера, када пацијенткиња нема више од 44 године старости, и где неплодни пар има пребивалиште на територији Аутономне покрајине Војводине најмање годину дана од дана позитивног мишљења Стручне комисије за БМПО Клиничког центра Војводине у Новом Саду.

**Члан 3.**

Средства за суфинансирање трошкова за поступак БМПО за друго, треће и свако наредно дете обезбеђују се у буџету Аутономне покрајине Војводине.

Право на БМПО породица може да оствари за један покушај БМПО годишње.

**Члан 4.**

Номинални износ трошкова за БМПО за друго, треће и свако наредно дете, утврђује се Решењем Покрајинске владе након доношења одлуке о Буџету Аутономне покрајине Војводине, за сваку календарску годину.

**Члан 5.**

Захтев за остваривање права на суфинансирање трошкова за БМПО за друго, треће и свако наредно дете подноси се Комисији за остваривање испуњености услова на право на БМПО (у даљем тексту: Комисија) коју образује покрајински секретар надлежан за послове здравства (у даљем тексту: покрајински секретар).

Комисију чине председник и четири члана из реда запослених у Покрајинском секретаријату надлежном за послове здравства.

Задатак Комисије је да разматра пристигле захтеве и сачини предлог за доделу средстава за суфинансирање трошкова за БМПО за друго, треће и свако наредно дете који се доставља покрајинском секретару.

Покрајински секретар разматра предлог Комисије и одлучује решењем о додели средстава. Решење покрајинског секретара је коначно.

Покрајински секретар надлежан за послове здравства решењем преноси средства подносиоцу захтева у складу са ликвидним могућностима буџета Аутономне покрајине Војводине.

**Члан 6.**

Покрајински секретар прописаће ближе услове и поступак остваривања права на суфинансирање трошкова за БМПО за друго, треће и свако наредно дете.

**Члан 7.**

Евиденцију корисника права и контролу наменских средстава из ове Одлуке врши Покрајински секретаријат надлежан за послове здравства.

**Члан 8.**

Ова Одлука ступа на снагу осмог дана од дана објављивања у „Службеном листу АП Војводине“.